HS Eldoraigne-hoof vir eers weer uit posDr. Anton Prinsloo Dr. Anton Prinsloo is weer voorlopig uit sy pos as skoolhoof van die Hoërskool Eldoraigne in Centurion verwyder. Die departement van onderwys het die beheerliggaam van die skool Vrydag ná verdere gesprekke in kennis gestel dat Prinsloo met onmiddellike inwerkingtreding na die distrikskantoor oorgeplaas sal word hangende die uitkoms van die dissiplinêre stappe teen hom. Prinsloo is reeds van die besluit in kennis gestel. Dít volg nadat die beheerliggaam ’n regspan aangestel het met die oog op regstappe teen die departement se besluit om Prinsloo weer as skoolhoof aan te stel. Volgens Steve Mabona, woordvoerder van die departement, het die departement besluit om die aangeleentheid te heroorweeg nadat die klaers in die saak hul bereidwilligheid om in die verhoor te getuig, bevestig het en nuwe getuienis ook gelewer is. “Ons evalueer tans al die bewyse wat ingedien is en sal die kennisgewing van die verhoor binne sewe werksdae finaliseer.” Prinsloo is vroeër tydelik as skoolhoof verwyder nadat klagtes van boeliery en viktimisering teen hom aanhangig gemaak is. Hy is egter verlede week weer in sy pos aangestel. Kallie Kotzé, voorsitter van die skool se beheerliggaam, sê in die jongste omsendbrief aan ouers dat die beheerliggaam in die lig van die jongste verwikkelinge nie in dié stadium sal voortgaan met regstappe nie. “Die besluit is nou in die hande van die departement. Ons moet daardie proses vertrou en vir die departement die nodige ruimte gee om te doen wat hy moet doen.” Maroela Media het vroeër berig die departement het in Mei ’n onafhanklike ondersoek gelas nadat bewerings van boeliegedrag en viktimisering teen Prinsloo aan die lig gekom het. Ná afloop van ’n ondersoek is aanbeveel dat Prinsloo as voorsorgmaatreël na die distrikskantoor oorgeplaas word terwyl die dissiplinêre proses afgehandel word.